[{"text_idx": "#000001", "text": "We're here to support your business, from start-up to sale"}, {"text_idx": "#000003", "text": "Gofynnir i ni\u2019n aml beth yw\u2019r gwahaniaethau rhwng pwerau atwrnai a dirprwyon ac mae rhywfaint o ddryswch ynghylch pryd y mae\u2019r naill lwybr neu\u2019r llall yn addas."}, {"text_idx": "#000004", "text": "Mae\u2019n bwysig nodi, er bod y prosesau ychydig yn wahanol, bod y rolau\u2019n debyg; bydd y person penodedig yn gyfrifol am reoli eiddo a materion ariannol, a/neu faterion iechyd a lles, ar ran un arall."}, {"text_idx": "#000006", "text": "Mae LPA yn ddogfen a lunnir ar gyfer unigolyn (y rhoddwr) pan fo ganddo alluedd meddyliol. Mae\u2019r LPA yn penodi unigolion (atwrneiod) a fydd yn rheoli eiddo a materion ariannol y rhoddwr a/neu eu materion iechyd a lles."}, {"text_idx": "#000007", "text": "Rhaid i\u2019r rhoddwr ddeall y pw\u0302er a\u2019r cyfrifoldeb y maent yn eu rhoi ar yr atwrneiod o\u2019u dewis \u2013 dylent ymddiried yn eu hatwrneiod yn llwyr."}, {"text_idx": "#000008", "text": "Unwaith y bydd y LPA wedi\u2019i gwblhau, rhaid iddo fod wedi\u2019i gofrestru gyda Swyddfa\u2019r Gwarcheidwad Cyhoeddus cyn y gellir ei ddefnyddio. Unwaith y bydd y LPA wedi\u2019i gofrestru, gellir ei storio nes bod ei angen. Gall yr atwrneiod ar gyfer yr eiddo a\u2019r LPA ariannol gynorthwyo\u2019r rhoddwr gyda\u2019i faterion ariannol tra bo gan y rhoddwr gapasiti o hyd ond dim ond yn o\u0302l ei ddisgresiwn."}, {"text_idx": "#000010", "text": "Os yw unigolyn wedi colli capasiti ac nad yw\u2019n gallu rheoli ei faterion personol ei hun, nid yw\u2019n bosibl rhoi LPA ar waith."}, {"text_idx": "#000011", "text": "Lle nad oes LPA ar waith a bod angen gwneud penderfyniadau, gellir gwneud cais i\u2019r Llys Gwarchod i rywun gael ei benodi\u2019n ddirprwy i\u2019r unigolyn. Rhaid i\u2019r cais gael ei ystyried gan farnwr a hysbysir o leiaf dri aelod o deulu agos yr unigolyn a rhoddir cyfle iddynt wrthwynebu. Gall y broses hon gymryd llawer mwy o amser na chofrestru LPA a gall fod yn llawer mwy costus."}, {"text_idx": "#000012", "text": "Mae gan ddirprwy rwymedigaeth i gyflwyno adroddiad blynyddol i Swyddfa\u2019r Gwarcheidwad Cyhoeddus, yn manylu ar sut y maent wedi rheoli materion yr unigolyn ar gyfer y flwyddyn honno. Rhaid i ddirprwy hefyd gymryd bond diogelwch i ddiogelu arian yr unigolyn yn ystod ei benodiad."}, {"text_idx": "#000013", "text": "Er ei bod yn bosibl i\u2019r Llys Gwarchod benodi dirprwy ar gyfer materion iechyd a lles, dim ond mewn amgylchiadau cyfyngedig iawn y bydd y llys yn penodi dirprwy ar gyfer iechyd a lles."}, {"text_idx": "#000014", "text": "Er bod opsiwn o orchymyn dirprwyol os ydych wedi colli capasiti, y llys fydd yn awdurdodi penodi\u2019r dirprwy ac efallai nad hwn fydd y person y byddech am iddo/iddi wneud penderfyniadau pwysig ar eich rhan. Mae mwy o fesurau diogelu i amddiffyn person analluog rhag camdriniaeth ariannol pan fyddant yn destun gorchymyn dirprwyol. Fodd bynnag, gall y llwybr hwn fod yn hirach ac yn fwy costus."}, {"text_idx": "#000015", "text": "Mantais rhoi LPA ar waith, tra byddwch yn dal i allu, yw y gallwch ddewis pwy fydd yn rheoli eich arian a gallwch reoli\u2019r pwerau a fydd ganddynt. Er bod llai o amddiffyniadau i\u2019r person analluog rhag camdriniaeth ariannol wrth ddefnyddio LPA, mae ffyrdd o gynnwys haenau ychwanegol o ddiogelwch y gallwn eu trafod gyda chi."}, {"text_idx": "#000016", "text": "Er bod diffygion yn y system LPA, mae cael LPA ar waith yn cynnig sicrwydd a chysur eich bod, os byddwch yn colli capasiti, wedi dewis pwy fydd yn eich cynorthwyo."}]